Mi a terpének szerepe? - Kannabisz Magazin
Kezdőlap Tudomány Mi a terpének szerepe?
Mielőtt a terpének szerepéről szót ejtenénk, nem árt tisztázni, hogy mik is azok a terpének és hogyan kapcsolódnak a kannabiszhoz és a CBD vegyülethez.
A terpének aromás vegyületek, amelyek sok növényben megtalálhatóak, a kannabisz növények pedig magas koncentrációban tartalmazzák őket. Ez a magyarázata annak, hogy kiemelten foglalkozunk velük.
Ezek az aromás vegyületek hozzák létre például a kannabisz, a fenyő és a levendula, valamint a friss narancshéj jellegzetes illatát. Rendkívül hasznosak, hiszen vonzzák a beporzókat, megvédik a növényeket a ragadozó és a legelő állatoktól vagy a fertőző baktériumoktól és bizonyos egészségügyi előnyöket hordoznak az emberi szervezet számára, melyeket a tudósok folyamatosan vizsgálnak. A parfümök, testápoló termékek és néhány étel aromáját is a gyártás során izolált terpének adják.
A terpenoidok kifejezést is használják, viszont a terpének és a terpenoidok nem azonosak. A terpén az élő növényben megtalálható vegyületek természetes formája, ami ahogy a növény megszárad – például a kannabisz előállításakor -oxidálódik és terpenoiddá válik.
Miben különböznek a terpének a kannabinoidoktól?
A kannabinoidok a kannabisz kémiai vegyületei. A kannabinoidok, mint például a tetrahidrokannabinol (THC), aktiválják a receptorokat a szervezet endokannabinoid rendszerében. A THC-ról azt is tudni kell, hogy az hozza létre a bódultságot, avagy betépést, amelyet az emberek tapasztalnak a kannabisz használatakor.
Egy másik kannabinoid a kannabidiol (CBD), amely gyógyászati tulajdonságai miatt egyre népszerűbb. Bár a CBD ugyanazon receptorokra hat, mint a THC, mégis másképp befolyásolja őket, és nem idéz elő bódulatot, nincs tudatmódosító hatása. A THC és a CBD a legismertebb a közel száz kannabinoid közül, amelyeket a kannabisz növény tartalmaz.
A kannabisz növény terpénei a természet világában a legelterjedtebb vegyületek. Néhány a kannabinoidokhoz hasonlóan hat a szervezet endokannabinoid rendszerére, a legfontosabb különbség az, hogy a szervezetben ezek a vegyületek különböző módon szívódnak fel és különbözően is hasznosulnak.
Hogyan hatnak a terpének az emberekre?
Számos terpén bioaktív, ami azt jelenti, hogy befolyásolja a szervezet működését. Ez a hatás függ a terpén koncentrációjától és attól, hogyan jut az ember szervezetébe. Mivel a terpének jellegzetes szagokat bocsátanak ki, sok illóolaj alapját képezik és szerves részei számos alternatív terápiának, például az aromaterápiának. Az illóolajok illatainak belégzése befolyásolhatja az ember hangulatát és stressz szintjét. Egyesek úgy vélik, hogy még hatásosabbá tehetik a bódulatot, amit a kannabisz használatával a THC okoz. Ezt nevezik társas hatásának, így a terpének fokozzák vagy megváltoztatják a THC és a CBD hatásait a szervezetben.
Kutatásokat végeztek, amelyek alátámasztják ezeket az állításokat. Például egy, a Frontiers in Neurology tanulmány szerint azoknak az epilepsziában szenvedő embereknek, akik terpénekben gazdag CBD-t kaptak, jelentősebben javultak a tüneteik és kevesebb mellékhatást mutattak, mint azok, akik a tisztított CBD-t fogyasztották. Ez arra utal, hogy a kannabisz többi alkotóeleme, például a terpének befolyásolhatják a CBD hatását.
Rengeteg orvosi kutatás folyik az izolált terpénekkel, és van rá esély, hogy néhány orvosi felhasználásra kerül. A Chemico-Biological Interactions tanulmány is rámutat arra, hogy sok terpén jótékony hatással van a testünkre, így alternatív gyógyászatként vagy terápiás módszerként szolgálhatna.
A terpének legismertebb típusai
A Limonén egy gyakori terpén, az illata alapján a legkönnyebb felismerni. Citrusos illatot ad például a citrom és a narancs héjának. Terápiás tulajdonságai a gyulladáscsökkentő, antioxidáns, vírusölő, rákellenes hatás. Úgy vélik, hogy módosítja egyes immunsejtek viselkedését, ezáltal megóvhatja a testet a rendellenességektől.
A Pinene számos növény friss, ragyogó illatát biztosítja, beleértve fenyőtűket, rozmaringot és bazsalikomot. Terápiás előnyökkel rendelkezik. A Shirin-yoku, ami azt jelenti, hogy „erdei fürdés”, egy japán terápia, amely magába foglalja az erdőben történő szabadidős sétákat, a légkör felszívását és az illat élvezetét. A Shirin-yoku megelőző és helyreállító hatással lehet az ember pszichéjére és élettanára.
Az Acta Salus Vitae-ben végzett tanulmány rámutat arra, hogy az egészséges erdő levegőjében lévő pinene mennyisége elegendő ahhoz, hogy terápiás hatása legyen. A pinene hörgőtágító, megnöveli a tüdő oxigénfelvevő képességét. Gyulladáscsökkentő hatással rendelkezik, és belélegezve felveheti a harcot egyes fertőző baktériumokkal.
A Linaloolt leginkább a levendula növényben találjuk meg, jellemző illatot ad a virágnak. Az aromaterápia egyik legfontosabb vegyülete, nyugtató hatása van. A biológusok véleménye szerint többféle módon befolyásolhatja a szervezetet: gyulladáscsökkentő, antimikrobiális, neuroprotektív, antidepresszáns, rákellenes és szorongáscsökkentő. A hatékony felhasználását folyamatosan vizsgálják.
A Mirén leginkább a komlóban, a citromfűben, a kakukkfűben és hasonló növényekben fordul elő. A kannabisz virágában is megtalálható. Erős antioxidáns. Egy egerekkel végzett tanulmány arra a következtetésre jutott, hogy megvédheti az agyat a stroke utáni oxidatív károsodásoktól. Egy másik hasonló vizsgálatban pedig arra jutottak, hogy a Mirénnek védőhatása van a szívszövetben. A kutatók véleménye szerint, hasznos alternatív kezelést jelenthet ischaemiás stroke után. Ezekben a vizsgálatokban azonban nagyon magas mirén koncentrációkat alkalmaztak. Az osteoarthritis sejtmodelljében végzett tanulmány rámutatott, hogy a mirén gyulladásgátló hatású, és megakadályozhatja egyes porcsejtek lebontását, így hasznos lehet osteoarthritis ellen.
A Béta-kariofilén számos gyógynövényben és zöldségben megtalálható, például szegfűszegben és a fekete borsban. Hasonlóan a többi terpénhez szintén gyulladáscsökkentő hatású, illetve csökkentheti egyeseknél a fájdalomérzetet. Egy állatkísérletben azt tapasztalták, hogy csökkentette a gyulladást és az idegfájdalmat. A kutatások rámutattak, hogy ez a gyulladásgátló és fájdalomcsillapító hatás hasznos lehet a hosszú távú krónikus fájdalmak kezelésében.
A Humulen a komló növényének kulcsfontosságú alkotóeleme. Más növények is tartalmazzák, például a szegfűszeg és a gyömbér. A Frontiers in Pharmacology tanulmányban megállapították, hogy a terpének, beleértve a humulent is, megelőzhetik az allergiás reakciókat és az asztmát. Állatmodellekben a humulen csökkentette a légutak allergiás reakcióit, így a jövőben hasznos vegyület lehet a természetes asztmakezelésekben. Egy másik, az élelmiszeriparban és a kémiai toxikológiában végzett tanulmány megállapította, hogy a humulennek bizonyos sejtekben sejtvédő hatása lehet, ami megóvhat a daganatos betegségektől, ez viszont egyelőre csak feltételezés, a kutatóknak folytatniuk kell a humulene hatásainak tanulmányozását állításaik alátámasztására.
Néhány további terpén: geraniol, terpinolén, ocimene, nerolidoi, fitol.
Mint látjuk, a terpének azok a vegyületek, amelyek felelősek a legtöbb növény illatáért, aromájáért. Bőségesen megtalálhatóak a kannabiszban és a növények, gyümölcsök és gyógynövények többségében, ezáltal szerepet játszanak a növény védelmében. A speciális illóolajok illata, a terpénben gazdag növények fogyasztása, vagy az idő eltöltése a magas terpéntartalmú területeken terápiás hatásokkal járhat az emberek számára.
A kutatóknak folytatniuk kell a terpének tanulmányozását, hogy teljes mértékben hasznosíthassuk terápiás és gyógyászati hatásukat.
Forrás: https://www.medicalnewstoday.com/articles/what-are-terpenes#summary